Mar 10,2017
డాక్టర్‌ రెడ్డీస్‌కు యుఎస్‌ఎఫ్‌డీఏ షాక్‌ 31 మాసాల కనిష్టానికి షేర్‌
హైదరాబాద్‌ : ప్రముఖ ఔషద ఉత్పత్తుల కంపెనీ డాక్టర్‌ రెడ్డీస్‌ లేబొరేటరీస్‌కు అమెరికాకు చెందిన ఫుడ్‌ అండ్‌ డ్రగ్‌ రెగ్యులేటరీ (యుఎస్‌ ఎఫ్‌డీిఏ) భారీ షాకిచ్చింది. కంపెనీకి చెందిన విశాఖపట్టణం స్పెషల్‌ ఎకనామిక్‌ జోన్‌లోని దువ్వాడ అంకాలజీ ప్లాంటులో యుఎస్‌ఎఫ్‌డీిఎ 13 లోపాలను గుర్తించి ఫామ్‌ 483ని జారీ చేసింది. ఇదే విషయాన్ని డాక్టర్‌ రెడ్డీస్‌ బీఎస్‌ఈకి వెల్లడించింది. అదే విధంగా ఈ లోపాలను సరిదిద్దే చర్యలు చేపట్టినట్టు తెలియజేసింది. దిద్దుబాటు చర్య ప్రణాళికతో లిఖితపూర్వకంగా స్పందించనున్నామని పేర్కొంది. త్వరలోనే దీన్ని అమలు చేయనున్నామని స్పష్టం చేసింది. మరోవైపు రాష్ట్రంలోని మరో ముఖ్యమైన శ్రీకాకుళం ప్లాంట్‌లో ఏప్రిల్‌ రెండవ వారంలో యూఎస్‌ఎఫ్‌డీిఏ తనిఖీలు చేపట్టనుంది.
క్షీణించిన షేర్‌ విలువ
డాక్టర్‌ రెడ్డీస్‌ విశాఖ ప్లాంట్‌లో యుఎస్‌ఎఫ్‌డీిఏ లోపాలను ఎత్తి చూపిందన్న వార్తల నేపథ్యంలో ఆ కంపెనీ షేర్లు 31 నెలల కనిష్టానికి పడిపోవడానికి కారణమైంది. గురువారం బీఎస్‌ఈలో ఇంట్రా ట్రేడింగ్‌లో ఏకంగా 5.24 శాతం పతనమై రూ.2,702.05కు పడిపోయింది. 2014 జులై 25న సూచీ ఈ స్థాయిలో నమోదయ్యింది. తుదకు 5 శాతం నష్టంతో రూ.2,708 వద్ద ముగిసింది. క్రితం జనవరి ఒకటో తేది నుంచి ఇప్పటి వరకు రెడ్డీస్‌ షేర్‌ 11.44 శాతం పతనమైంది.
మీ స్నేహితులకు రికమెండ్ చెయ్యండి